Source: https://szegediitelotabla.birosag.hu/targyalasi-jegyzek/20200311/hatalyon-kivul-helyezes-szegedi-itelotablan-embercsempeszes-buntette
Timestamp: 2020-05-30 11:03:19
Document Index: 10872715

Matched Legal Cases: ['bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ']

Hatályon kívül helyezés a Szegedi Ítélőtáblán Embercsempészés bűntette Csongrád megyében | Szegedi Ítélőtábla
Hatályon kívül helyezés a Szegedi Ítélőtáblán Embercsempészés bűntette Csongrád megyében
Megjelenés ideje: 2020. március 11., 14:28
2020. március 11. szerda, 09:00
A Szegedi Ítélőtábla a Szegedi Törvényszék, mint másodfokú bíróság ítéletét hatályon kívül helyezte, és a másodfokú bíróságot új eljárásra kötelezte az R. F. és társai ellen társtettesként elkövetett embercsempészés bűntette miatt indított büntetőügyben. Az ítélőtábla kimondta, hogy a megismételt másodfokú eljárásban a Szegedi Törvényszék másik tanácsának kell eljárnia.
A döntés indoklásában elhangzott: a másodfokú ítélet érdemben nem felülbírálható, ezért a Szegedi Törvényszéknek egyértelműen állást kell foglalnia abban, hogy az elsőfokú ítélet tényállása részben vagy egészében megalapozatlan-e, és ennek kiküszöbölése érdekében minden rendelkezésre álló bizonyítékot értékelnie kell.
A végzés nem jogerős, mert az ügyész fellebbezést jelentett be, így az ügy a Kúria elé kerül.
Társtettesként elkövetett embercsempészés bűntettében mondta ki bűnösnek 2017. szeptember 14-én a Szegedi Járásbíróság R. F. román állampolgárságú I. rendű vádlottat. Ezért őt a bíróság 1 év 2 hónap börtönre és 2 év Magyarország területéről történő kiutasításra ítélte. Az ügy II. rendű vádlottja, L. C. A. román állampolgár társtettesként elkövetett embercsempészés bűntettének kísérletéért 1 év 8 hónap börtön és 2 év Magyarország területéről történő kiutasítás büntetést kapott. Az ügy III. rendű vádlottját, I. R.-M. román állampolgárt az ellene társtettesként elkövetett embercsempészés bűntette miatt emelt vád alól a Szegedi Járásbíróság felmentette.
A döntés ellen az ügyész mind a három vádlott terhére súlyosításért, a III. rendű vádlott esetében bűnösségének társtettesként, a csempészett személy sanyargatásával elkövetett embercsempészés bűntettében történő megállapítása és vele szemben szabadságvesztés és kiutasítás büntetés kiszabása érdekében fellebbezett. A vádlottak és védőik egyezően a büntetések enyhítését kérve nyújtottak be fellebbezést.
A Szegedi Törvényszék, felülbírálva az elsőfokú bíróság ítéletét, bizonyítottnak látta a III. rendű vádlott bűnösségét, és ezért őt 4 év 6 hónap börtönre és 5 év kiutasításra ítélte. Megváltoztatta az I. és a II. rendű vádlott büntetését is a törvényszék: az I. rendű vádlottal szemben kiszabott börtön mértékét 2 évre, a II. rendű vádlott esetében pedig 3 évre súlyosította.
Mivel a III. rendű vádlott esetében bűnösség tekintetében egymásnak ellentmondó ítéletek születtek, megnyílt a harmadfokú eljárás lehetősége, amivel élt is a vádlott és védője. Mindketten felmentés, másodlagosan a büntetés enyhítése érdekében nyújtottak be fellebbezést, így került az ügy a Szegedi Ítélőtáblára.
A három vádlott 2015. augusztus 18-án a romániai Galati városából Budapestre utaztak egy Dacia személyautóval és egy Mercedes Sprinter típusú tehergépkocsival. Az I. és a II. rendű vádlottak augusztus 19-én a késő esti órákban Mórahalom térségébe mentek, ahol másnap hajnalban az embercsempészek segítségével a szerb-magyar államhatárt korábban átlépő 30 szír állampolgárt a II. rendű vádlott által vezetett Mercedes ülések nélküli rakterébe zsúfolták be. Ezt követően az I. és a II. rendű vádlott Magyarország belső területei felé indult el Németország irányába úgy, hogy az I. rendű vádlott a Daciával előfutóként haladt a migránsokat szállító, és a II. rendű vádlott által vezetett Mercedes előtt.
Néhány perccel az indulást követően a járműveket a rendőrök Mórahalom belterületén igazoltatták, majd a vádlottakat a migráns személyekkel együtt előállították.
A vádlottak az embercsempészésérét fejenként 200-200 eurót kaptak volna.
Az eljárás során nem lehetett minden kétséget kizáróan bizonyítani, hogy az I. és a II. rendű vádlottakat a III. rendű vádlott bírta volna rá ara, hogy ezért a pénzért, valamint további 200 euró költségtérítés ellenében szállítsanak embereket Németországba. Az sem volt bizonyítható, hogy a szállításhoz a III. rendű vádlott biztosította volna a járműveket – áll az elsőfokú ítéletben, míg a másodfokú bíróság ezeket a cselekményeket bizonyítottnak találta.